**INFORMATĪVAIS ZIŅOJUMS**

**Par 2015. gada 22.-23. septembra Eiropas Savienības enerģētikas ministru neformālajā sanāksmē izskatāmajiem jautājumiem**

2015. gada 22. - 23. septembrī Luksemburgā norisināsies Eiropas Savienības (turpmāk – ES) enerģētikas ministru neformālā sanāksme. Lai veicinātu diskusijas Luksemburgas prezidentūra līdztekus Eiropas Komisijas (turpmāk – EK) un dalībvalstu pārstāvjiem ir aicinājusi sanāksmē piedalīties Eiropas Parlamenta, Starptautiskās Atjaunojamo energoresursu aģentūras (turpmāk – IRENA), kā arī zinātnes un biznesa pārstāvjus[[1]](#footnote-2).

Luksemburgas prezidentūra ir plānojusi ES enerģētikas ministru neformālo sanāksmi interaktīvas diskusijas veidā, vienlaikus sagatavojot prezidentūras diskusiju dokumentu par Eiropas Stratēģisko investīciju fonda (turpmāk – EFSI) izmantošanas iespējām energoefektivitātes palielināšanai. Sanāksmes laikā ES dalībvalstu ministriem tiks dota iespēja reaģēt uz pieaicināto zinātnes, biznesa, politiķu un nozares asociāciju pārstāvju teikto un paust konkrētās dalībvalsts viedokli.

Ministru sanāksme ir iedalīta šādās pamata sesijās:

**1. Uzņēmējdarbība un jaunās enerģijas tehnoloģijas[[2]](#footnote-3)**

Šīs sesijas ietvaros ir plānota ES enerģētikas ministru viedokļu apmaiņa par ES un tās dalībvalstu uzņēmējdarbības vidi un regulējumu un to lomu pārejā uz zema oglekļa energoefektīvu enerģijas sistēmu *(energy transition)*. Tāpat plānots pārrunāt jautājumus par jauno enerģijas tehnoloģiju potenciālajiem ieguvumiem nodarbinātības un ekonomiskās izaugsmes sekmēšanā.

Pāreja uz zema oglekļa energoefektīvu enerģijas sistēmu ir saistīta ar inovatīvas un videi draudzīgas uzņēmējdarbības vides attīstību, izmaiņām enerģētikas nozares nodarbinātībā, kā arī ar jaunu uzņēmumu un uzņēmējdarbības modeļu veidošanos. Turklāt arvien izteiktāka šo ietekmju atspoguļošanās ir sagaidāma pakalpojumu, pētniecības un augsto tehnoloģiju jomās. Vienlaikus, notiekot būtiskām pārmaiņām enerģētikas nozarē, aktualizējas konvencionālo (enerģētikas sektoru) darba vietu un šajos sektoros veikto investīciju atgūšanas jautājums.

Latvijas nostāja:

Enerģētikas Savienības ietvaros svarīgi īstenot pasākumus attiecībā uz enerģijas tirgus regulējuma pilnveidošanu, tai skaitā, būtu nepieciešams uzsākt diskusijas par valsts atbalsta nosacījumu harmonizāciju atjaunojamās enerģijas jomā un pāreju uz zema oglekļa ekonomiku. Šajā kontekstā būtiska vērība būtu jāpievērš arī uzņēmējdarbības vides nosacījumiem kopumā, radot iespējas konkurētspējīgu enerģētikas un ar nozari saistīto uzņēmumu attīstībai un jaunu, efektīvu enerģijas tehnoloģiju ieviešanai praksē, t.sk., jāīsteno pilotprojekti attīstot jaunas tehnoloģijas enerģētikā, kas būtu raksturīgi konkrētam reģionam.

Lai veiksmīgi īstenotu pāreju uz ilgtspējīgu ES enerģētikas sistēmu, Latvijas skatījumā svarīgi nodrošināt pēc iespējas lielāku saskaņotību un integritāti starp dažādām ES un nacionālajām, t.sk. enerģētikas, klimata un vides, izglītības un zinātnes, nodarbinātības, kā arī ES iekšējā tirgus, uzņēmējdarbības un konkurētspējas, politikas jomām[[3]](#footnote-4). Ir svarīgi nodrošināt, lai jaunās inovatīvās tehnoloģijas ilgtspējīgai enerģētikai būtu vērstas uz tirgus attīstību un tīrāku, drošāku un cenu ziņā pieejamāku enerģiju galapatērētājiem, radot papildus zaļās darbavietas, īpaši mazo un vidējo uzņēmumu sektorā.

**2. Finansējums ES pārejai uz zema oglekļa enerģijas sistēmu[[4]](#footnote-5)**

Pamatojoties uz EK un Eiropas Investīciju Bankas pārstāvju sniegto informāciju par EFSI elementiem un prioritātēm, kā arī citiem finanšu instrumentiem, t.sk. Eiropas infrastruktūras savienošanas finanšu instrumentu (turpmāk – CEF), pētniecības programmas “Apvārsnis 2020”, Eiropas Energoefektivitātes fondu, NER400, Modernizācijas fonds u.tml., šajā diskusiju daļā gaidāma ministru viedokļu apmaiņa par finanšu instrumentu efektīvu izmantošanu atjaunojamās enerģijas un energoefektivitātes attīstīšanai un privāto investīciju veicināšanai šajā jomā.

Pieejamie ES finanšu instrumenti ir svarīgi, bet nepietiekami, lai izveidotu ilgtspējīgu un videi (klimatam) draudzīgu ES enerģijas sistēmu, pie tam pieejamie finanšu resursi joprojām ir pietiekami sadrumstaloti, atbalstu sniedzot uz dažādiem nosacījumiem un dažādās programmās. Saskaņā ar EK aplēsēm tuvākos 15 gadus tās modernizēšanai ik gadu nepieciešamas investīcijas 200 mljrd. EUR apmērā, un saskaņā ar EK prognozēm vairāk nekā puse no nepieciešamajām investīcijām nāks no privātā sektora. Ņemot vērā to, līdztekus esošo finanšu atbalsta instrumentu apgūšanai, prioritāri ir ilgtermiņā radīt labvēlīgus nosacījumus privātajām investīcijām, cita starpā motivējot investorus līdzfinansēt ilgtspējīgus un videi draudzīgus projektus.

Latvijai paredzētais atbalsts no dažādiem ES finanšu instrumentiem ietver Eiropas Strukturālo un investīciju fondu finansējumu (335mlj. EUR apmērā) siltumapgādes un energoefektivitātes pasākumiem, CEF resursus t.s. kopējās intereses infrastruktūras projektu attīstībai attiecībā uz elektroenerģijas un dabasgāzes infrastruktūras projektiem (vairāk nekā 600 mlj. EUR). Papildus tam ir iespējams saņemt finansējumu, piemēram, pētniecības programmas "Apvārsnis 2020" ietvaros 2014.-2015. gadā enerģētikas jautājumiem ES ir pieejami vairāk nekā 550 mlj. EUR. Latvijas kapacitāte piesaistīt finansējumu no centralizētiem finanšu instrumentiem būtu vērtējama īpaši nopietni: līdz šim, piemēram, enerģētikas jomā ir bijuši tikai atsevišķi projektu pieteicēji, kuriem izdevās piesaistīt finansējumu.

Līdztekus tam saskaņā ar plānoto un 2015. gada 31.augusta Ministru kabineta sēdē konceptuāli atbalstīto elektroenerģijas lietotāju atbalstam 2016.-2018. gadā no valsts budžeta plānots novirzīt vairāk nekā 270 mlj. EUR. Tāpat jāatzīmē, ka nozares uzņēmumi, t.sk. AS "Latvenergo", AS "Sadales tīkli", AS "Latvijas Gāze", īsteno pastāvīgas daudz-miljonu investīciju programmas infrastruktūras projektu īstenošanai gan kā līdzfinansējumu ES finansējumam, gan patstāvīgi.

Luksemburgas prezidentūras sagatavotajā diskusiju dokumentā par EFSI izmantošanu enerģētikas ministri ir aicināti apmainīties viedokļiem par: finanšu atbalsta koordinēšanas iespējamību energoefektivitātes palielināšanai ES; pasākumiem, kur EFSI var sniegt būtiskāko ieguldījumu; potenciāli nozīmīgāko tehnisko palīdzību energoefektivitātes projektu īstenošanai; iespējamu indikatīvu kvantitatīvo mērķi EFSI ietvaros apgūstamajām investīcijām energoefektivitātē.

Latvijas nostāja:

Atzīstami vērtējam EK un ES dalībvalstu centienus veicināt finanšu pieejamību ES enerģijas sistēmas modernizācijai, t.sk. EFSI ietvaros. Tomēr arvien aktuāls ir jautājums par paredzama un uz tirgu orientēta investīciju klimata attīstību, kur enerģētikas kontekstā svarīga ir homogēna, caurspīdīga un inovatīvai uzņēmējdarbībai draudzīga ES un dalībvalstu tiesiskā ietvara stiprināšana, tādējādi sekmējot gan privāto - publisko partnerību, gan investīciju pieejamību kopumā.

Zīmīgu ieguldījumu šajos jautājumos cita starpā var sniegt dalībvalstu reģionālā sadarbība, kā arī efektīva resursu izmantošana inovatīvu tehnoloģisko risinājumu kapitalizācijai un palaišanai tirgū, kas līdztekus enerģētiskajai pārejai ir nozīmīga arī no ES globālās konkurētspējas viedokļa, nodrošinot, ka dalībvalstu uzņēmumi netiek nostādīti nelabvēlīgākā situācijā salīdzinājumā ar trešo valstu uzņēmumiem.

Attiecībā uz Luksemburgas prezidentūras rosinātajiem diskusiju jautājumiem, nacionālā līmenī potenciāli būtiskākais EFSI ieguldījums (pievienotā vērtība) attiecināms uz daudzdzīvokļu māju siltināšanas programmām, ņemot vērā novecojušo mājokļu fondu, finansējuma pieejamību mazajiem projektiem un Latvijas iedzīvotāju maksātspēju. Tādējādi, līdztekus ieguldījumam klimata pārmaiņu mazināšanā, tam būtu pozitīva ietekme kā iedzīvotāju sociālā atbalsta instrumentam. Luksemburgas prezidentūra īpaši akcentē Igaunijas pieredzi energoefektivitātes programmas ieviešanā (aizņēmumu veidā), ko arī Latvija uzskata par paraugu tālāku investīciju plānošanai, vienlaikus nodrošinot arī finansējuma piešķiršanas iespējas grantu veidā.

Latvijas gadījumā tehniskā palīdzība īpaši aktuāla rūpnieciskā un transporta sektora energoefektivitātes palielināšanai, kā arī atbalsta sniegšanai maziem un vidējiem uzņēmumiem. Latvija saredz potenciālu energoefektivitātes veicināšanai šajā sektorā un piekrīt, ka tehniskās palīdzības sasaitei ar tālāku investīciju piesaisti var būt pozitīva ietekme uz projektu attīstību.

Savukārt, attiecībā uz finansējumu, šobrīd Latvija nevar atbalstīt indikatīva kvantitatīvā mērķa noteikšanu EFSI ietvaros plānotajām investīcijām energoefektivitātes projektu īstenošanai, ņemot vērā to, ka investīciju piesaistītājs nav pati valsts.

**3. Darba pusdienu jautājumi**

Ministru darba pusdienās plānots aplūkot jautājumu par ES politikas saskaņotību attīstībai, tostarp pieskaroties ES sadarbības programmām jaunattīstības valstīs, IRENA pieredzi atjaunojamās enerģijas projektu īstenošanā u.tml.

**Latvijas delegācija**

|  |  |
| --- | --- |
| Delegācijas vadītāja: | D. Reizniece-Ozola, ekonomikas ministre |
| Delegācijas dalībnieki: | J. Spiridonovs, Ekonomikas ministrijas valsts sekretāra vietnieks; |
|  | M. Zjurikova, Ekonomikas ministrijas nozares padomniece Latvijas Republikas Pastāvīgajā pārstāvniecībā Eiropas Savienībā. |

Ekonomikas ministre D. Reizniece-Ozola

Valsts sekretārs R. Beinarovičs

18.09.2015. 10:49

1179

A. Apaņuks 67013009

[Andrejs.Apanuks@em.gov.lv](mailto:Andrejs.Apanuks@em.gov.lv)

1. Sanāksmē piedalīsiesEiropas Parlamenta deputāts *C. Turmes* (Zaļo un Eiropas Brīvās apvienības grupa), IRENA ģenerāldirektors *A. Z. Amin*, akadēmiķis *J. Rifkin*, starptautisku uzņēmumu izpilddirektori *J. Manso Neto* (*EDP Renewables*), *M. Shorrock* (*Tidal Lagoon Power*), *E. Musk* (*Tesla, Tesla Powerwall*) u.c.  [↑](#footnote-ref-2)
2. *"Business world and new energy technologies"* [↑](#footnote-ref-3)
3. Iniciatīvu griezumā šeit cita starpā pieminamas gaidāmās EK iniciatīvas – Iekšējā tirgus stratēģija precēm un pakalpojumiem un Darba kārtība prasmēm *(New skills Agenda for Europe)*, kas varētu sniegt savu ieguldījumu aktuālo jautājumu risināšanā enerģētikas sektorā [↑](#footnote-ref-4)
4. *"EU financing tools, the ‘Juncker Plan’, and new tax models: how to lift financing and investment to face the EU energy transition"* [↑](#footnote-ref-5)